
Parlamentul României
Camera Deputaților


	Comisia pentru apărare, ordine publică și siguranță națională
Nr. 4c-15/19/02.02.2023
	București, 13.02.2023
PL-x nr. 5/2022



Către,

Biroul Permanent al Camerei Deputaţilor
		

	Vă înaintăm, alăturat, raportul asupra Proiectului de lege pentru ratificarea Acordului între Guvernul României şi Guvernul Republicii Cipru privind cooperarea în domeniul apărării, semnat la Praga, la 29 august 2022, trimis, spre dezbatere şi examinare în fond, Comisiei pentru apărare, ordine publică şi siguranţă naţională, cu adresa nr. PL-x 5/2023 din 01 februarie 2023.
În raport cu obiectul şi conţinutul acestuia, Proiectul de lege face parte din categoria legilor ordinare.

	
PREȘEDINTE
Laurenţiu-Dan LEOREANU

RAPORT 
asupra Proiectului de Lege pentru ratificarea Acordului între Guvernul României şi Guvernul Republicii Cipru privind cooperarea în domeniul apărării, semnat la Praga, la 29 august 2022

În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată, spre dezbatere în fond, cu Proiectul de Lege pentru ratificarea Acordului între Guvernul României şi Guvernul Republicii Cipru privind cooperarea în domeniul apărării, semnat la Praga, la 29 august 2022, trimis cu adresa nr. PL-x 5 din 01 februarie 2023 şi înregistrat la Comisia pentru apărare, ordine publică și siguranță națională sub nr. 4c-15/19 din 02.02.2023.
Proiectul de lege are ca obiect de reglementare ratificarea Acordului între Guvernul României şi Guvernul Republicii Cipru privind cooperarea în domeniul apărării. Acordul conţine prevederi referitoare la scop, autorităţile competente ale părţilor, domenii de cooperare şi formele acesteia, înţelegeri de aplicare, planul anual de cooperare, puncte de contact, protecţia informaţiilor clasificate schimbate, aspecte financiare, soluţionarea disputelor. Principalele domenii de cooperare în domeniul apărării prevăzute în acord sunt: managementul şi planificarea apărării, pregătirea personalului militar şi civil, organizarea Forţelor Armate şi sistemul de mobilizare, controlul armamentelor şi dezarmare, aspecte financiare militare, activităţi economico-militare şi tehnico-ştiinţifice, geografie şi topogeodezie, controlul poluării şi probleme de mediu, medicină militară, cultură, Comisia pentru tineret şi sport, recreere, precum şi apărare şi securitate cibernetică.
La întocmirea prezentului raport, Comisia pentru apărare, ordine publică şi siguranţă naţională a avut în vedere:
· avizul favorabil al Consiliului Legislativ (nr. 1437 din 21.12.2022);
· avizul favorabil al Comisiei pentru politică externă (nr. 4C-16/1/08.02.2023); 
Conform dispozițiilor art. 75 din Constituția României, republicată, și ale art. 92 alin. (8) pct. 1 din Regulamentul Camerei Deputaților, republicat, Camera Deputaților este prima Cameră sesizată. 
La lucrările Comisiei pentru apărare, ordine publică şi siguranţă naţională, deputaţii şi-au înregistrat prezenţa conform listei de prezenţă.
În conformitate cu prevederile art. 56 şi 57 din Regulamentul Camerei Deputaţilor, republicat, cu modificările şi completările ulterioare, la dezbateri a participat domnul Eduard Bachide, secretar de Stat în Ministerul Apărării Naţionale.
Conform dispoziţiilor art. 62 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru apărare, ordine publică şi siguranţă naţională au examinat, în şedinţa din 13.02.2023, şi au hotărât, cu unanimitate de voturi, să propună Plenului Camerei Deputaţilor un raport de adoptare a Proiectul de Lege pentru ratificarea Acordului între Guvernul României şi Guvernul Republicii Cipru privind cooperarea în domeniul apărării, semnat la Praga, la 29 august 2022, în forma propusă de Guvern.
Conform prevederilor art. 73 din Constituţia României, republicată, Propunerea legislativă face parte din categoria legilor ordinare.


           PREŞEDINTE                                                                SECRETAR
Laurenţiu-Dan LEOREANU                                                    Viorel Salan






Întocmit,
Consilier parlamentar, Mircea STAN

